Iqtidorli bolalarni aniqlash konsepsiyasi ishlab chiqilmoqda

O‘zbekiston Respublikasi xalq ta’limi vazirligi hamda Respublika bolalar ijtimoiy moslashuvi markazi (RBIMM) tomonidan iqtidorli bolalarni aniqlash bo‘yicha konsepsiya ishlab chiqilmoqda. Yosh iste’dodlarni aniqlash ishlariga bag‘ishlangan seminarda shu haqda so‘z bordi, deya xabar qiladi “Gazeta.uz”.

Seminarda soha mutaxassislari, ixtisoslashtirilgan maktab-internatlar direktorlari, Toshkent davlat pedagogika universiteti va Toshkent Islom universiteti olimlari bolalarning iqtidorini yanada rivojlantirish hamda ularni ijtimoiy himoya qilishning nazariy va amaliy jihatlarini muhokama qildilar.
“Har bir bolada qandaydir iqtidor bor, – deya ta’kidlaydi RBIMM alohida iqtidorli bolalar masalalarini o‘rganish bo‘limi boshlig‘i Marhabo Toirova. – Bizning mutaxassis va pedagog sifatidagi bosh vazifamiz – shu kurtakni topish, uni parvarishlash va jamiyatga nafi tegadigan hosil berishiga erishishdir. Hozirda bir qancha hamkorlarimiz bilan birgalikda ishlab chiqilayotgan konsepsiya aynan shunga qaratilgan”